b'\n_START_ARTICLE_\nLyninis keltas\n_START_PARAGRAPH_\nLyninis keltas (angl. cable ferry, chain ferry)\xc2\xa0\xe2\x80\x93 keltas, kurio veikimas susij\xc4\x99s su lynu. Jie varomi vienaip ar kitaip naudojant \xc4\xaftempt\xc4\x85 lyn\xc4\x85. Sroviniai keltai naudoja pa\xc4\x8dios up\xc4\x97s energij\xc4\x85._NEWLINE_Ankstyvieji lyniniai keltai paprastai naudodavo virves arba plienines grandines. XIX a. pabaigoje daugelyje \xc5\xa1ali\xc5\xb3 virves ir grandines pakeit\xc4\x97 tvirtesni ir patvaresni vieliniai lynai.\n_START_SECTION_\nIstorija\n_START_PARAGRAPH_\nLyniniai keltai naudojami, manoma, nuo laik\xc5\xb3, kai dar nebuvo ra\xc5\xa1ytin\xc4\x97s istorijos. Pavyzd\xc5\xbeiui, lyninis Hemptono keltas Eivono up\xc4\x97je (Anglija), pirm\xc4\x85 kart\xc4\x85 pamin\xc4\x97tas XIII a._NEWLINE_Lyninius keltus anks\xc4\x8diau pla\xc4\x8diai naudojo Sakramento deltoje (Kalifornija, JAV). Lyniniai keltai buvo svarbi automobili\xc5\xb3 gabenimo priemon\xc4\x97 Naujajame Piet\xc5\xb3 Velse (Australija). Hobarte (Tasmanija, Australija) \xc5\xa1imt\xc4\x85 met\xc5\xb3 iki 1934\xc2\xa0m. vienintelis reguliarus b\xc5\xabdas persikelti per Dervento up\xc4\x99 (angl. Derwent River) buvo Risdon Punt lyninis keltas._NEWLINE_Pa\xc4\x8dioje XX a. prad\xc5\xbeioje kanadie\xc4\x8dio in\xc5\xbeinieriaus Viljamo Pito (William Pitt) suprojektuotas keltas buvo \xc4\xafrengtas Kenebekazio up\xc4\x97je (angl. Kennebecasis River) ties Sent D\xc5\xbeonu (Saint John) Naujajame Bransvike (Kanada). Dabar Sent D\xc5\xbeono up\xc4\x97je pietiniame Naujajame Bransvike yra a\xc5\xa1tuoni lyniniai keltai.'